Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 184/2005 σχετικά με τις κοινοτικές στατιστικές για το ισοζύγιο πληρωμών, το διεθνές εμπόριο υπηρεσιών και τις άμεσες ξένες επενδύσεις όσον αφορά την εκχώρηση κατ’ εξουσιοδότηση και εκτελεστικών αρμοδιοτήτων στην Επιτροπή για την έγκριση ορισμένων μέτρων /* COM/2014/0379 final - 2014/0194 (COD) */





ΑΙΤΙΟΛΟΓΙΚΗ ΕΚΘΕΣΗ 1. ΠΛΑΙΣΙΟ ΤΗΣ ΠΡΟΤΑΣΗΣ Η Συνθήκη για τη λειτουργία της Ευρωπαϊκής Ένωσης (ΣΛΕΕ) κάνει διάκριση μεταξύ, αφενός, των αρμοδιοτήτων οι οποίες ανατίθενται στην Επιτροπή για την έκδοση μη νομοθετικών πράξεων γενικής ισχύος που συμπληρώνουν ή τροποποιούν ορισμένα μη ουσιώδη στοιχεία συγκεκριμένης νομοθετικής πράξης, όπως προβλέπεται στο άρθρο 290 παράγραφος 1 της ΣΛΕΕ (κατ’ εξουσιοδότηση πράξεις), και αφετέρου, των εκτελεστικών αρμοδιοτήτων που ανατίθενται στην Επιτροπή, όταν απαιτούνται ενιαίες συνθήκες για την εκτέλεση των νομικά δεσμευτικών πράξεων της Ένωσης, όπως προβλέπεται στο άρθρο 291 παράγραφος 2 της ΣΛΕΕ (εκτελεστικές πράξεις). Βάσει της έγκρισης του κανονισμού (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή[1], η Επιτροπή δεσμεύτηκε[2] να επανεξετάσει τις νομοθετικές πράξεις που περιέχουν επί του παρόντος αναφορές στη ρυθμιστική διαδικασία με εξέταση με βάση τα κριτήρια που ορίζονται στη Συνθήκη. Γενικός στόχος είναι να εξαλειφθούν, έως το τέλος της έβδομης θητείας του Κοινοβουλίου (Ιούνιος 2014), όλες οι διατάξεις που αναφέρονται στη ρυθμιστική διαδικασία με εξέταση από όλες τις νομοθετικές πράξεις. Στο πλαίσιο συμμόρφωσης του κανονισμού (ΕΚ) αριθ. 184/2005 του Ευρωπαϊκού Κοινοβουλίου και του Συμβουλίου, της 12ης Ιανουαρίου 2005, σχετικά με τις κοινοτικές στατιστικές για το ισοζύγιο πληρωμών, το διεθνές εμπόριο υπηρεσιών και τις άμεσες ξένες επενδύσεις[3] με τους νέους κανόνες της ΣΛΕΕ, οι εκτελεστικές αρμοδιότητες που μεταβιβάστηκαν στην Επιτροπή βάσει του εν λόγω κανονισμού θα πρέπει να προβλέπονται με την εξουσιοδότηση της Επιτροπής, ώστε να εκδίδει κατ’ εξουσιοδότηση και/ή εκτελεστικές πράξεις. 2. ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΕΙΣ ΤΩΝ ΕΠΙΠΤΩΣΕΩΝ Έλαβαν χώρα διαβουλεύσεις με την ομάδα των διευθυντών για τα μακροοικονομικά στατιστικά στοιχεία (DMES), την ομάδα εργασίας ισοζυγίου πληρωμών και την επιτροπή ισοζυγίου πληρωμών. Δεν κρίθηκε αναγκαίο να γίνει εκτίμηση επιπτώσεων. 3. ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ · Συνοπτική παρουσίαση της προτεινόμενης δράσης Στόχος της παρούσας πρότασης είναι να τροποποιήσει τον κανονισμό (ΕΚ) αριθ. 184/2005, έτσι ώστε να ευθυγραμμιστεί με το νέο θεσμικό πλαίσιο. Ειδικότερα, ο στόχος της είναι να προσδιορίσει τις αρμοδιότητες που μεταβιβάστηκαν στην Επιτροπή και να καθορίσει την κατάλληλη διαδικασία για την έγκριση μέτρων βάσει των αρμοδιοτήτων αυτών. Προτείνεται να εξουσιοδοτηθεί η Επιτροπή να εκδίδει κατ’ εξουσιοδότηση πράξεις, όταν, για λόγους σχετικούς με τις οικονομικές και τεχνικές αλλαγές, πρέπει να επικαιροποιούνται οι απαιτήσεις σχετικά με την υποβολή των δεδομένων, όπως είναι οι προθεσμίες και οι αναθεωρήσεις των δεδομένων, οι επεκτάσεις και οι εξαλείψεις ροών στοιχείων, όπως καταγράφονται στο παράρτημα Ι, και όταν πρέπει να επικαιροποιούνται οι ορισμοί που αναφέρονται στο παράρτημα ΙΙ. Επιπλέον, είναι απαραίτητο να συντρέχουν ενιαίες προϋποθέσεις για την εφαρμογή του κανονισμού (EΚ) αριθ. 184/2005 όσον αφορά την ποιότητα των υποβαλλόμενων δεδομένων. Προτείνεται συνεπώς να εκχωρηθούν εκτελεστικές αρμοδιότητες στην Επιτροπή, σύμφωνα με τη διαδικασία εξέτασης που ορίζεται στο άρθρο 5 του κανονισμού (ΕΕ) αριθ. 182/2011, έτσι ώστε να εκδίδει κοινά πρότυπα ποιότητας και να εναρμονίζει το περιεχόμενο και την περιοδικότητα των εκθέσεων ποιότητας. · Εξορθολογισμός του ευρωπαϊκού στατιστικού συστήματος Στον κανονισμό (ΕΚ) αριθ. 223/2009 του Ευρωπαϊκού Κοινοβουλίου και του Συμβουλίου, της 11ης Μαρτίου 2009, σχετικά με τις ευρωπαϊκές στατιστικές[4] το ευρωπαϊκό στατιστικό σύστημα (ESS) ορίζεται ως η σύμπραξη μεταξύ της ενωσιακής στατιστικής αρχής, που είναι η Επιτροπή (Eurostat), και των εθνικών στατιστικών υπηρεσιών (ΕΣΥ) και των άλλων εθνικών αρχών που είναι αρμόδιες σε κάθε κράτος μέλος για την ανάπτυξη, την παραγωγή και τη διάδοση των ευρωπαϊκών στατιστικών. Η επιτροπή του ευρωπαϊκού στατιστικού συστήματος (ESSC), η οποία θεσπίστηκε με το άρθρο 7 του κανονισμού (ΕΚ) αριθ. 223/2009, θεωρείται ως η γενική επιτροπή εντός του ESS. Επικουρεί την Επιτροπή στην άσκηση των εκτελεστικών της εξουσιών σε ορισμένους στατιστικούς τομείς. Από τους τομείς αυτούς εξαιρούνται το ισοζύγιο πληρωμών, το διεθνές εμπόριο υπηρεσιών και οι άμεσες ξένες επενδύσεις. Στους τομείς αυτούς, σύμφωνα με το άρθρο 11 του κανονισμού (ΕΚ) αριθ. 184/2005 η επιτροπή ισοζυγίου πληρωμών (επιτροπή BOP) επικουρεί την Επιτροπή. Η Επιτροπή προτείνει μια νέα δομή του ESS με στόχο τη βελτίωση του συντονισμού και της σύμπραξης σε μια σαφή πυραμιδική δομή εντός του ESS, στην οποία η ESSC θα αποτελεί το ανώτατο στρατηγικό όργανο,. Μία πτυχή του εξορθολογισμού αυτού είναι η συγκέντρωση των εξουσιών επιτροπολογίας στην ESSC. Τον Φεβρουάριο του 2012[5] η ESSC υποστήριξε τη νέα αυτή προσέγγιση. Συνεπώς, προτείνεται να τροποποιηθεί ο κανονισμός (ΕΚ) αριθ. 184/2005 ώστε να αντικατασταθούν οι αναφορές στην επιτροπή BOP με την αναφορά στην ESSC. · Νομική βάση Άρθρο 338 παράγραφος 1 της Συνθήκης για τη λειτουργία της Ευρωπαϊκής Ένωσης. · Επιλογή νομικού μέσου Κανονισμός του Ευρωπαϊκού Κοινοβουλίου και του Συμβουλίου. 4. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ Η πρόταση δεν έχει επιπτώσεις στον προϋπολογισμό της ΕΕ. 5. ΠΡΟΑΙΡΕΤΙΚΑ ΣΤΟΙΧΕΙΑ Κανένα · Ευρωπαϊκός Οικονομικός Χώρος Η προτεινόμενη πράξη αφορά θέμα του ΕΟΧ και θα πρέπει, επομένως, να επεκταθεί στον Ευρωπαϊκό Οικονομικό Χώρο. 2014/0194 (COD) Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 184/2005 σχετικά με τις κοινοτικές στατιστικές για το ισοζύγιο πληρωμών, το διεθνές εμπόριο υπηρεσιών και τις άμεσες ξένες επενδύσεις όσον αφορά την εκχώρηση κατ’ εξουσιοδότηση και εκτελεστικών αρμοδιοτήτων στην Επιτροπή για την έγκριση ορισμένων μέτρων (Κείμενο που παρουσιάζει ενδιαφέρον για τον ΕΟΧ) ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 338 παράγραφος 1, Έχοντας υπόψη την πρόταση της Ευρωπαϊκής Επιτροπής, Κατόπιν διαβίβασης του σχεδίου νομοθετικής πράξης στα εθνικά κοινοβούλια, Αποφασίζοντας σύμφωνα με τη συνήθη νομοθετική διαδικασία, Εκτιμώντας τα ακόλουθα: (1) Ως συνέπεια της έναρξης ισχύος της Συνθήκης για τη λειτουργία της Ευρωπαϊκής Ένωσης («η Συνθήκη»), οι εξουσίες που ανατέθηκαν στην Επιτροπή θα πρέπει να ευθυγραμμιστούν με τα άρθρα 290 και 291 της ΣΛΕΕ. (2) Βάσει της έγκρισης του κανονισμού (ΕΕ) αριθ. 182/2011[6], η Επιτροπή δεσμεύτηκε[7] να επανεξετάσει τις νομοθετικές πράξεις που περιέχουν επί του παρόντος αναφορές στη ρυθμιστική διαδικασία με εξέταση, με βάση τα κριτήρια που ορίζονται στη Συνθήκη. (3) Η Επιτροπή θα πρέπει να έχει την εξουσία έκδοσης κατ’ εξουσιοδότηση πράξεων, σύμφωνα με το άρθρο 290 της ΣΛΕΕ, οι οποίες συμπληρώνουν ή τροποποιούν ορισμένα μη ουσιώδη στοιχεία συγκεκριμένων νομοθετικών πράξεων, κυρίως για να λαμβάνονται υπόψη οι οικονομικές, κοινωνικές και τεχνικές εξελίξεις. Η Επιτροπή θα πρέπει να μεριμνά ώστε αυτές οι κατ’ εξουσιοδότηση πράξεις να μην συνεπάγονται σημαντική πρόσθετη διοικητική επιβάρυνση για τα κράτη μέλη ή τους ερωτώμενους. (4) Ο κανονισμός (ΕΚ) αριθ. 184/2005[8] για το ισοζύγιο πληρωμών (ΙΠ), το διεθνές εμπόριο υπηρεσιών (ΔΕΥ) και τις άμεσες ξένες επενδύσεις (ΑΞΕ) περιέχει αναφορές στη ρυθμιστική διαδικασία με εξέταση και θα πρέπει συνεπώς να αναθεωρηθεί υπό το πρίσμα των κριτηρίων που ορίζονται στη Συνθήκη. (5) Στο πλαίσιο της ευθυγράμμισης του κανονισμού (ΕΚ) αριθ. 184/2005 με τους νέους κανόνες της Συνθήκης, οι εκτελεστικές αρμοδιότητες που έχουν την παρούσα στιγμή ανατεθεί στην Επιτροπή θα πρέπει να προβλέπονται βάσει της εκχώρησης αρμοδιοτήτων στην Επιτροπή, ώστε αυτή να εκδίδει κατ’ εξουσιοδότηση και εκτελεστικές πράξεις. (6) Η αρμοδιότητα έκδοσης κατ’ εξουσιοδότηση πράξεων σύμφωνα με το άρθρο 290 της Συνθήκης θα πρέπει να μεταβιβαστεί στην Επιτροπή, όταν, για λόγους σχετικούς με τις οικονομικές και τεχνικές αλλαγές, πρέπει να επικαιροποιούνται οι απαιτήσεις σχετικά με την υποβολή των δεδομένων, όπως είναι οι προθεσμίες και οι αναθεωρήσεις των δεδομένων, οι επεκτάσεις και οι εξαλείψεις ροών δεδομένων, όπως καταγράφονται στο παράρτημα Ι, καθώς και όταν πρέπει να επικαιροποιούνται οι ορισμοί που αναφέρονται στο παράρτημα ΙΙ. (7) Είναι ιδιαίτερα σημαντικό να διεξάγει η Επιτροπή τις κατάλληλες διαβουλεύσεις, και σε επίπεδο εμπειρογνωμόνων, κατά τις προπαρασκευαστικές εργασίες της. Κατά την επεξεργασία και κατάρτιση κατ’ εξουσιοδότηση πράξεων, η Επιτροπή θα πρέπει να διασφαλίζει την ταυτόχρονη, έγκαιρη και κατάλληλη διαβίβαση των σχετικών εγγράφων στο Ευρωπαϊκό Κοινοβούλιο και το Συμβούλιο. (8) Για να εξασφαλιστούν ενιαίες συνθήκες εφαρμογής του κανονισμού (ΕΚ) αριθ. 184/2005, θα πρέπει να εκχωρηθούν στην Επιτροπή εκτελεστικές αρμοδιότητες ώστε να εκδίδει κοινά πρότυπα ποιότητας και να εναρμονίζει το περιεχόμενο και την περιοδικότητα των εκθέσεων ποιότητας. Οι εν λόγω αρμοδιότητες θα πρέπει να ασκούνται σύμφωνα με τον κανονισμό (ΕΕ) αριθ. 182/2011. (9) Η επιτροπή ισοζυγίου πληρωμών (επιτροπή BOP) που αναφέρεται στο άρθρο 11 του κανονισμού (ΕΚ) αριθ. 184/2005 συμβουλεύει και επικουρεί την Επιτροπή κατά την άσκηση των εκτελεστικών αρμοδιοτήτων της. (10) Στο πλαίσιο της στρατηγικής για μια νέα δομή του ευρωπαϊκού στατιστικού συστήματος (ESS), που στόχο έχει τη βελτίωση του συντονισμού και της σύμπραξης σε μια σαφή πυραμιδική δομή εντός του ESS, η επιτροπή του ευρωπαϊκού στατιστικού συστήματος (ESSC), η οποία συγκροτήθηκε με τον κανονισμό (ΕΚ) αριθ. 223/2009[9], θα πρέπει να έχει συμβουλευτικό ρόλο και να επικουρεί την Επιτροπή στην άσκηση των εκτελεστικών της αρμοδιοτήτων. (11) Για τον σκοπό αυτό, ο κανονισμός (ΕΚ) αριθ. 184/2005 θα πρέπει να τροποποιηθεί με την αντικατάσταση των αναφορών στην επιτροπή BOP με την αναφορά στην ESSC. (12) Η υπάρχουσα αγαστή επιχειρησιακή συνεργασία, αφενός, των εθνικών κεντρικών τραπεζών και των εθνικών στατιστικών υπηρεσιών και, αφετέρου, της Eurostat και της Ευρωπαϊκής Κεντρικής Τράπεζας αποτελεί κεκτημένο που θα πρέπει να διαφυλαχθεί και να αναπτυχθεί περαιτέρω υπό το πρίσμα της βελτίωσης της συνολικής εναρμόνισης και ποιότητας των στατιστικών για το ισοζύγιο πληρωμών, των χρηματοοικονομικών στατιστικών, των στατιστικών δημόσιων οικονομικών, των μακροοικονομικών στατιστικών και των εθνικών λογαριασμών. Οι εθνικές κεντρικές τράπεζες αναμένεται να εξακολουθήσουν να συμβάλλουν δραστήρια στην προετοιμασία όλων των αποφάσεων που αφορούν το ΙΠ, το ΔΕΥ και τις ΑΞΕ μέσω της συμμετοχής τους στην οικεία ομάδα εμπειρογνωμόνων της Επιτροπής η οποία είναι αρμόδια για το ΙΠ, το ΔΕΥ και τις ΑΞΕ. Η στρατηγική συνεργασία του ΕΣΣ και του ΕΣΚΤ συντονίζεται στο πλαίσιο του Ευρωπαϊκού Στατιστικού Φόρουμ, το οποίο συστάθηκε με το μνημόνιο κατανόησης για τη συνεργασία των μελών του ευρωπαϊκού στατιστικού συστήματος και των μελών του Ευρωπαϊκού Συστήματος Κεντρικών Τραπεζών[10] που υπογράφτηκε στις 24 Απριλίου 2013. (13) Για να εξασφαλιστεί η ασφάλεια δικαίου, δεν θα πρέπει να επηρεαστούν από τον παρόντα κανονισμό οι διαδικασίες θέσπισης μέτρων οι οποίες άρχισαν, αλλά δεν ολοκληρώθηκαν πριν από την έναρξη ισχύος του παρόντος κανονισμού. (14) Συνεπώς, θα πρέπει να τροποποιηθεί αναλόγως ο κανονισμός (ΕΚ) αριθ. 184/2005, ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΚ) αριθ. 184/2005 τροποποιείται ως εξής: (1) Στο άρθρο 2, προστίθεται η ακόλουθη παράγραφος: «3. Η Επιτροπή εξουσιοδοτείται να εκδίδει κατ’ εξουσιοδότηση πράξεις σύμφωνα με το άρθρο 10, όταν, για λόγους σχετικούς με τις οικονομικές και τεχνικές αλλαγές, πρέπει να επικαιροποιούνται οι απαιτήσεις σχετικά με την υποβολή των δεδομένων, όπως είναι οι προθεσμίες και οι αναθεωρήσεις των στοιχείων, οι επεκτάσεις και οι εξαλείψεις ροών στοιχείων, όπως καταγράφονται στο παράρτημα Ι, καθώς και όταν πρέπει να επικαιροποιούνται οι ορισμοί που αναφέρονται στο παράρτημα ΙΙ.» (2) Στο άρθρο 4, η παράγραφος 3 αντικαθίσταται από το ακόλουθο κείμενο: «3. Η Επιτροπή εγκρίνει, μέσω εκτελεστικών πράξεων, τα κοινά πρότυπα ποιότητας, καθώς και το περιεχόμενο και την περιοδικότητα των εκθέσεων ποιότητας, λαμβάνοντας υπόψη τις επιπτώσεις που θα έχουν στο κόστος συλλογής και συγκέντρωσης δεδομένων, καθώς και σημαντικές αλλαγές στη συλλογή δεδομένων. Οι εν λόγω εκτελεστικές πράξεις εκδίδονται με τη διαδικασία εξέτασης που αναφέρεται στο άρθρο 11 παράγραφος 2. Η ποιότητα των διαβιβαζόμενων δεδομένων αξιολογείται, βάσει των εκθέσεων ποιότητας, από την Επιτροπή, με τη βοήθεια της επιτροπής ισοζυγίου πληρωμών η οποία αναφέρεται στο άρθρο 11 παράγραφος 1. Η εν λόγω αξιολόγηση της Επιτροπής διαβιβάζεται στο Ευρωπαϊκό Κοινοβούλιο προς ενημέρωση.» (3) Το άρθρο 10 αντικαθίσταται από το ακόλουθο: «Άρθρο 10 Άσκηση κατ’ εξουσιοδότηση αρμοδιοτήτων 1. Ανατίθεται στην Επιτροπή εξουσία έκδοσης κατ’ εξουσιοδότηση πράξεων υπό τις προϋποθέσεις που προβλέπονται στο παρόν άρθρο. 2. Κατά την άσκηση της ανατιθέμενης εξουσίας σύμφωνα με το άρθρο 2 παράγραφος 3, η Επιτροπή μεριμνά ούτως ώστε οι κατ’ εξουσιοδότηση πράξεις να μην συνεπάγονται σημαντικό πρόσθετο διοικητικό φόρτο στα κράτη μέλη και στους ερωτώμενους. 3. Η προβλεπόμενη στο άρθρο 2 παράγραφος 3 εξουσία έκδοσης κατ’ εξουσιοδότηση πράξεων ανατίθεται στην Επιτροπή για αόριστο χρονικό διάστημα από την [Publication office: please insert the exact date of the entry into force of the amending Regulation]. 4. Η εξουσιοδότηση που αναφέρεται στο άρθρο 2 παράγραφος 3 μπορεί να ανακληθεί ανά πάσα στιγμή από το Ευρωπαϊκό Κοινοβούλιο ή το Συμβούλιο. Η απόφαση ανάκλησης θέτει τέρμα στην ανάθεση της αρμοδιότητας που προσδιορίζεται στην εν λόγω απόφαση. Αρχίζει να ισχύει την επομένη της δημοσίευσης της απόφασης στην Επίσημη Εφημερίδα της Ευρωπαϊκής Ένωσης ή σε μεταγενέστερη ημερομηνία που ορίζεται σε αυτήν. Δεν επηρεάζει την εγκυρότητα των κατ’ εξουσιοδότηση πράξεων που βρίσκονται ήδη σε ισχύ. 5. Η Επιτροπή, μόλις εκδώσει κατ’ εξουσιοδότηση πράξη, την κοινοποιεί ταυτόχρονα στο Ευρωπαϊκό Κοινοβούλιο και στο Συμβούλιο. 6. Η κατ’ εξουσιοδότηση πράξη η οποία εκδίδεται δυνάμει του άρθρου 2 παράγραφος 3 τίθεται σε ισχύ μόνο εφόσον δεν έχει διατυπωθεί αντίρρηση από το Ευρωπαϊκό Κοινοβούλιο ή το Συμβούλιο εντός δύο μηνών από την ημέρα που η πράξη κοινοποιείται στο Ευρωπαϊκό Κοινοβούλιο και στο Συμβούλιο ή αν, πριν λήξει αυτή η περίοδος, το Ευρωπαϊκό Κοινοβούλιο και το Συμβούλιο ενημερώσουν αμφότερα την Επιτροπή ότι δεν θα προβάλλουν αντιρρήσεις. Η περίοδος αυτή παρατείνεται κατά δύο μήνες με πρωτοβουλία του Ευρωπαϊκού Κοινοβουλίου ή του Συμβουλίου.» (4) Το άρθρο 11 αντικαθίσταται από το ακόλουθο: «Άρθρο 11 Επιτροπή 1. Η Επιτροπή επικουρείται από την επιτροπή του ευρωπαϊκού στατιστικού συστήματος που συγκροτήθηκε με τον κανονισμό (ΕΚ) αριθ. 223/2009 του Ευρωπαϊκού Κοινοβουλίου και του Συμβουλίου, της 11ης Μαρτίου 2009, σχετικά με τις Ευρωπαϊκές στατιστικές (*). Η επιτροπή αυτή είναι επιτροπή κατά την έννοια του κανονισμού (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή(**). 2. Όταν γίνεται παραπομπή στην παρούσα παράγραφο, εφαρμόζεται το άρθρο 5 του κανονισμού (ΕΕ) αριθ. 182/2011.» _______________________ (*) ΕΕ L 87 της 31.3.2009, σ. 164. (**) ΕΕ L 55 της 28.2.2011, σ. 13. Άρθρο 2 Ο παρών κανονισμός δεν επηρεάζει τις διαδικασίες θέσπισης μέτρων που προβλέπονται στον κανονισμό (ΕΚ) αριθ. 184/2005, οι οποίες έχουν ξεκινήσει, αλλά δεν έχουν ολοκληρωθεί, πριν από τη θέση σε ισχύ του παρόντος κανονισμού. Άρθρο 3 Ο παρών κανονισμός αρχίζει να ισχύει την […] ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, Για το Ευρωπαϊκό Κοινοβούλιο Για το Συμβούλιο Ο Πρόεδρος [1] ΕΕ L 55 της 28.2.2011, σ. 13. [2] ΕΕ L 55 της 28.2.2011, σ. 19. [3] ΕΕL 35 της 8.2.2005, σ. 23. [4] ΕΕ L 87 της 31.3.2009, σ. 164. [5] 12η συνεδρίαση της ESSC, 12 Φεβρουαρίου 2012. [6] Κανονισμός (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή (ΕΕ L 55 της 28.2.2011, σ. 13.) [7] ΕΕ L 55 της 28.2.2011, σ. 19. [8] Κανονισμός (ΕΚ) αριθ. 184/2005 του Ευρωπαϊκού Κοινοβουλίου και του Συμβουλίου, της 12ης Ιανουαρίου 2005, σχετικά με τις κοινοτικές στατιστικές για το ισοζύγιο πληρωμών, το διεθνές εμπόριο υπηρεσιών και τις άμεσες ξένες επενδύσεις (ΕΕ L 35 της 8.2.2005, σ. 23). [9] Κανονισμός (ΕΚ) αριθ. 223/2009 του Ευρωπαϊκού Κοινοβουλίου και του Συμβουλίου, της 11ης Μαρτίου 2009, σχετικά με τις ευρωπαϊκές στατιστικές (ΕΕ L 87 της 31.3.2009, σ. 164). [10] http://epp.eurostat.ec.europa.eu/cache/ITY_PUBLIC/MOU_ESS_ESCB/EN/MOU_ESS_ESCB-EN.PDF